b'\n_START_ARTICLE_\nUltragarsas\n_START_SECTION_\nNaudojimas medicinoje\n_START_PARAGRAPH_\nUltragarsas naudojamas \xc5\xbemogaus k\xc5\xabno ultragarsiniam skenavimui (pasinaudojama aidu). Kaulai, riebalai ir raumenys skirtingai atspindi ultragarso bangas. Atspind\xc4\x97tos bangos (aidas) paver\xc4\x8diamos elektros impulsais, kurie suformuoja vaizd\xc4\x85 ekrane. Tokiu b\xc5\xabdu galima steb\xc4\x97ti \xc5\xbemogaus vidaus organus nepa\xc5\xbeeid\xc5\xbeiant k\xc5\xabno. \xc5\xa0iais laikais medicinoje ultragarsas daugiausiai naudojamas stebint moters gimd\xc4\x85._NEWLINE_Ultragarsas medicinoje taip pat taikomas ligoms diagnozuoti (pvz., v\xc4\x97\xc5\xbeiui), \xc4\xafvairiems u\xc5\xbedegimams gydyti ir t. t.\n_START_SECTION_\nKitas naudojimas\n_START_PARAGRAPH_\nTechnikoje ultragarsas naudojamas med\xc5\xbeiagoms kaitinti, oro pa\xc5\xa1alinimui i\xc5\xa1 metalo lydini\xc5\xb3, ir skys\xc4\x8di\xc5\xb3, detal\xc4\x97ms valyti ir suvirinti, taip pat aliuminiui ir jo lydiniams lituoti. Defektoskopijoje jis naudojamas med\xc5\xbeiag\xc5\xb3 ir gamini\xc5\xb3 ydoms aptikti, o hidrolokacijoje vandens telkini\xc5\xb3 gyliui matuoti, bei po vandeniu esantiems objektams aptikti. Taip pat naudojant ultragars\xc4\x85 galima pjauti, \xc5\xa1lifuoti, poliruoti, daryti sriegius bei atlikti kitus apdirbimo procesus ypatingai kietose ir trapiose med\xc5\xbeiagose._NEWLINE_Be to, ultragarsu gali b\xc5\xabti sterilizuojami maisto produktai, atbaidomi kenk\xc4\x97jai, kurmiai, tarakonai ir blak\xc4\x97s. Kartais jis naudojamas kaip s\xc4\x97kl\xc5\xb3 dygimo, augal\xc5\xb3 augimo ir brendimo stimuliatorius.'